Document ID: 32008D0440

KOMMISSIONENS BESLUTNING
af 28. november 2007
vedrørende en ordning for genvinding af tryk- og skrivepapir (WRAP), der er anmeldt af Det Forenede Kongerige - registreret under dok. nr. C 45/05
(meddelt under nummer K(2007) 5421)
(Kun den engelske udgave er autentisk)
(EØS-relevant tekst)
(2008/440/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,
under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
efter at have opfordret interesserede parter til at fremsætte deres bemærkninger i overensstemmelse med ovennævnte bestemmelser (1) og under hensyntagen til disse bemærkninger, og
ud fra følgende betragtninger:
1. SAGSFORLØB
(1)
Ved brev af 22. juli 2005, der registreredes i Kommissionen den 26. juli 2005 under nr. A/6948, anmeldte Det Forenede Kongerige en ordning med henblik på at øge kapaciteten til produktion af tryk- og skrivepapir på basis af genvundne fibre som led i handlingsprogrammet »affald og ressourcer« (Waste and Resources Action Programme, herefter »WRAP-programmet«). Anmeldelsen blev registreret under nr. N 364/05. Kommissionen anmodede om yderligere oplysninger ved brev af 9. september 2005, der registreredes under nr. D/56952. Det Forenede Kongerige svarede ved brev af 28. oktober 2005, der registreredes den 7. november 2005 under nr. A/38954.
(2)
Kommissionen besluttede den 7. december 2005 at indlede proceduren efter EF-traktatens artikel 88, stk. 2. Den 24. januar 2006 fremsendte Det Forenede Kongerige sine bemærkninger som svar på beslutningen om at indlede proceduren. Kommissionen modtog den 10. og 14. februar 2006 bemærkninger fra M-Real, en producent af genvundet tryk- og skrivepapir med produktionsanlæg i England, og fra Confederation of Paper Industry (herefter »CPI«), den britiske branchesammenslutning for papirindustrien. Det Forenede Kongerige besvarede bemærkningerne fra interesserede parter den 3. maj 2006. Den 19. marts 2007 anmodede Kommissionen Det Forende Kongerige om supplerende oplysninger. Det Forende Kongerige svarede den 11. maj 2007. Den 14. juli 2007 mødtes de britiske myndigheder med repræsentanter for Kommissionen. Det Forenede Kongerige fremlagde supplerende oplysninger den 21. august 2007, den 10. og den 14. september 2007.
2. BESKRIVELSE AF FORANSTALTNINGEN
(3)
Den britiske regering har i samarbejde med andre aktionærer oprettet et selskab, WRAP, der skal fremme en bæredygtig affaldsforvaltning, herunder især effektive markeder for genvundne materialer og produkter. Hovedformålet er at få genvindingsmarkederne til at fungere mere effektivt ved at fremme efterspørgslen efter genvundne materialer og produkter og hermed forbedre rentabiliteten ved indsamling. Selv om WRAP fungerer som et støtteorgan for regeringen og implementerer regeringens politik, har det form af et privat selskab. WRAP’s aktionærer omfatter en række repræsentanter for industrien med interesser i affaldsforvaltning, bl.a. Confederation of Paper Industries og Chartered Institute of Waste Management, velgørende foreninger som f.eks. Wastewatch samt repræsentanter for den britiske regering og de regionale regeringer.
(4)
Formålet med den anmeldte ordning er at øge indsamling og genvinding af tryk- og skrivepapir fra kontorer og virksomheder ved at øge genvindingskapaciteten i forbindelse med en forpligtelse til at indsamle mere affaldspapir. Det Forenede Kongerige forventer, at den øgede genvindingskapacitet, der er knyttet til støttemodtagerens lovmæssige forpligtelse til at foretage flere indsamlinger, vil resultere i en nettoforøgelse af indsamlingen af brugt tryk- og skrivepapir. Den definition på tryk- og skrivepapir, der benyttes af de britiske myndigheder, omfatter følgende typer træfrit papir: papir til trykte publikationer, kopierings-/printerpapir, og avispapir. Definitionen omfatter ikke andre typer træfrit papir f.eks. silkepapir og alle former for træholdigt papir. I øjeblikket bliver størstedelen af det papir, der bruges i kontorer og virksomheder, ikke indsamlet og sorteret med henblik på genvinding, hvilket især skyldes tekniske problemer, billige deponeringsanlæg og prisvariationer. Statistikker fra Confederation of Paper Industries fra 2006 viser, at ca. 10 % af brugt tryk-og skrivepapir indsamles i Det Forenede Kongerige (2).
(5)
For at nå ovennævnte mål tilbyder WRAP tilskud til papirproducenter for at få dem til at øge kapaciteten til genvinding af tryk- og skrivepapir, hovedsagelig på basis af papiraffald fra kontorer og virksomheder. Der er fastsat et budget på mellem 6-20 mio. GBP (ca. 8,6-28,6 mio. EUR). Dette budget dækker perioden indtil 31. marts 2011. Det forventes, at støtten fordeles mellem 2-10 papirproducenter. Støtten finansieres over DEFRA's driftsbudget (Department for Environment, Food and Rural Affairs).
(6)
Den anmeldte støtte fordeles på grundlag af et åbent udbud i stil med EU's udbudsprocedurer. Følgende betingelser er særlig relevante.
(7)
Tilslagsmodtagere i dette udbud er virksomheder, som hovedsagelig indsamler brugt tryk- og skrivepapir fra kontorer og virksomheder. I udbudsmaterialet kræves det derfor, at råvarerne som minimum indsamles fra kilder efter nedenstående rækkefølge:
-
råvarer fra kontorer eller kilder, der ikke er beboelsesejendomme eller husholdninger, og som ikke tidligere er indsamlet til genvinding
-
råvarer fra kommunale affaldskilder, som ikke tidligere er indsamlet til genvinding
-
eksisterende indsamlinger.
Desuden skal mindst 50 % af det brugte papiraffald komme fra kontorer og virksomheder, og ligeledes skal mindst 50 % af det brugte papiraffald komme fra nye indsamlinger af råvarer, der ikke tidligere er indsamlet til genvinding.
(8)
Ved i udbuddet at prioritere indsamlinger af affaldspapir fra kontorer og virksomheder over indsamlinger fra andre kilder har Det Forenede Kongerige en forventning om, at det højst sandsynligt ikke vil være bud, der omfatter en høj andel af papiraffald fra husholdninger eller fra eksisterende indsamlinger, der vinder udbuddet, men derimod bud, der omfatter træfrit brugt tryk- og skrivepapir fra kontorer og/eller virksomheder.
(9)
Den endelige støtteintensitet i hvert enkelt tilfælde afhænger af udbuddet. Den maksimale støtteintensitet for store virksomheder og for SMV er henholdsvis 30 % og 40 %. Disse intensiteter kan forhøjes med 5 %, hvis støttemodtager har sit hjemsted i et støtteberettiget område efter artikel 87, stk. 3, litra c), og med 10 %, hvis støttemodtager har sit hjemsted i et støtteberettiget område efter artikel 87, stk. 3, litra a).
(10)
I tilfælde, hvor hele investeringen ikke ville være blevet gennemført uden støtten, og en del af eller hele denne investering er mere vidtgående end den aktuelle teknologi, vil Det Forenede Kongerige anvende et passende sammenligningsgrundlag. De støtteberettigede omkostninger beregnes uden hensyntagen til de fordele, der opnås ved en eventuel kapacitetsforøgelse, omkostningsbesparelser i de første fem år af investeringens levetid, og den ekstra biproduktion i denne femårsperiode.
(11)
Hvis støtten eksempelvis vedrører en investering i et nyt anlæg til fremstilling af tryk- og skrivepapir, vil de støtteberettigede omkostninger ifølge Fællesskabets rammebestemmelser for statsstøtte til miljøbeskyttelse, herefter »miljøbestemmelserne« (3), omfatte investeringsudgifterne til det nye anlæg minus udgifterne til et sammenligneligt traditionelt produktionsanlæg. Hvis projektet i stedet kun vedrører et nyt afsværtningsanlæg oven i eksisterende afsværtningsanlæg, eller planen er at bygge et traditionelt nyt produktionsanlæg, men ansøgeren accepterer at tilføje et nyt ekstra afsværtningsanlæg for at opfylde ordningens krav, vil de ekstra investeringsomkostninger, der er nødvendige for at opfylde de opstillede miljømål, blot være udgifterne til de ekstra afsværtningsanlæg.
(12)
Det Forenede Kongerige har forpligtet sig til at tilsende Kommissionen en årlig rapport. Denne rapport indeholder en beskrivelse for hver enkelt støttemodtager af det sammenligningsgrundlag, der er anvendt for fra de støtteberettigede omkostninger at fratrække de teknisk sammenlignelige referenceinvesteringer, som ikke giver samme miljøbeskyttelse, i overensstemmelse med princippet i punkt 37 i rammebestemmelserne om statsstøtte til miljøbeskyttelse.
(13)
Det Forenede Kongerige yder kun tilskud til fremstilling af tryk- og skrivepapir på basis af brugt træfrit tryk- og skrivepapir, hvis investeringen er mere vidtgående end den aktuelle teknologi. Det betyder, at der i projekterne skal indgå ny teknologi i anlæg og processer, som ved test og demonstration bidrager til at fjerne den største tekniske hindring for genvinding af tryk- og skrivepapir, dvs. afsværtning af træfrit papiraffald. En meget effektiv afsværtningsproces er af afgørende betydning, fordi brugerne ønsker klart, rent og hvidt tryk- og skrivepapir. Det Forende Kongerige har oplyst, at kontorpapir trykkes ved følgende trykteknik:
Trykteknik for kontorpapir (4)
Kontorpapir
Trykteknik
Kopieringspapir, edb-udskrifter
Xerografi (laser print) hovedsagelig monokrom
Ink-jet især til farve
Brev, formularer osv.
Offset heatset
Sheet-fed offset
xerografi
Ink-jet
(14)
Der er imidlertid en meget betydelig (og hastigt voksende) del af disse trykprocesser, som i øjeblikket ikke kan afsværtes på en effektiv og miljøvenlig måde (5). De involverede trykfarver omfatter især vandbaserede trykfarver, herunder alle ink-jets, mange af de faste tonerblæktyper og alle første-generations flydende tonerblæktyper. Endvidere kan tryksværtetyper, der består af partikler af en størrelsesorden på mellem 10μm og 100μm, principielt afsværtes, men på det øverste og nederste trin i dette spektrum bliver effektiviteten ved denne proces væsentligt forringet (6). Den seneste forskning viser, at tilstedeværelse af blot 10 % pigmentbaseret sort ink-jet-blæk i en blanding af genindvundet papir ødelægger afsværtningen af hele blandingen, således at den ikke længere er egnet til fremstilling af tryk- og skrivepapir (7).
(15)
Papirproducenter som M-Real, der fremstiller papir af brugt tryk- og skrivepapir, anvender brugt papir fra særlige kilder, f.eks. kommercielle trykkere, som sikrer en pålidelig og konsekvent kvalitetsfinish, idet der anvendes blæk, som for det meste er forholdsvis let af afsværte. Det blandede affald fra kontorer, som udbuddet vedrører, indeholder en betydelig andel af ink-jet og tonerblæk, der medfører afsværtningsproblemer, som der endnu ikke er fundet en teknisk løsning på (8).
(16)
Bortset fra de rent tekniske aspekter skal enhver tilslagsmodtager dokumentere, at han vil anvende en teknologi og/eller processer, der er mere vidtgående end den teknologi, som allerede er udviklet og bliver anvendt i dag, dvs. »som er rentabel og derfor normal praksis«.
(17)
De britiske myndigheder har i overensstemmelse med punkt 76 i miljøbestemmelserne forpligtet sig til på forhånd til Kommissionen at anmelde enhver enkeltforanstaltning under ordningen, når de støtteberettigede omkostninger overstiger 25 mio. EUR, og støtten overstiger en bruttosubventionsækvivalent på 5 mio. EUR, samt til ikke at yde en sådan støtte, inden den er godkendt af Kommissionen.
(18)
De britiske myndigheder har forpligtet sig til at bringe ordningen i overensstemmelse med de nye rammebestemmelser på miljøområdet, når de træder i kraft, og til at underrette Kommissionen om de passende foranstaltninger, der er truffet for at tilpasse ordningen.
3. BEGRUNDELSE FOR INDLEDNING AF PROCEDUREN EFTER ARTIKEL 88, STK. 2
(19)
I sin beslutning om at indlede proceduren efter traktatens artikel 88, stk. 2, gav Kommissionen udtryk for tvivl om, hvorvidt følgende forhold omkring ordningen er forenelige med fællesmarkedet.
(20)
Kommissionen betvivler, at det britiske argument om, at den nuværende ringe udnyttelse af genbrugspapir ved fremstilling af tryk- og skrivepapir i Fællesskabet er tilstrækkeligt til at hævde, at produktion af tryk- og skrivepapir på basis af genvundne fibre er mere vidtgående end den aktuelle teknologi.
(21)
Kommissionen betvivler, at en forøgelse af papirfremstillingskapaciteten i Det Forenede Kongerige er nødvendig for at øge efterspørgslen efter indsamling af papiraffald.
(22)
Kommissionen betvivler, at formålet med foranstaltningen er at maksimere de miljømæssige fordele, fordi brugt tryk- og skrivepapir kan anvendes til at fremstille mange andre produkter.
(23)
Kommissionen nærer tvivl med hensyn til den metode for beregning af de støtteberettigede omkostninger, der er foreslået af Det Forenede Kongerige. Den metode, der oprindelig var foreslået fra britisk side, var baseret på præmissen om, at hvis markedet ikke kunne give anledning til den omhandlede investering, ville de relevante støtteberettigede omkostninger være alle investeringsomkostningerne. Omkostningerne ved en referenceinvestering, som skaber samme kapacitet, men som ikke giver samme miljømæssige fordele, fratrækkes derfor ikke. Hvis der ikke tages hensyn til en sådan referenceinvestering, er omkostningsberegningen ikke rimelig og derfor ikke i overensstemmelse med punkt 37 i miljøbestemmelserne.
(24)
Kommissionen nærer endelig tvivl om, hvorvidt den foreslåede foranstaltning har de mindste konkurrencefordrejende virkninger.
4. BEMÆRKNINGER FRA INTERESSEREDE PARTER
(25)
Både M-Real og CPI er af den opfattelse, at den foreslåede ordning er mere vidtgående end den aktuelle teknologi, uden at gå nærmere i detaljer hermed. CPI fremhæver også de miljømæssige fordele ved foranstaltningen og hævder, at der ikke forventes nogen konkurrencefordrejning som følge heraf.
5. BEMÆRKNINGER FRA DET FORENEDE KONGERIGE
(26)
Efter procedurens indledning gav det Forenede Kongerige en række yderligere tilsagn vedrørende gennemførelsen af den anmeldte ordning (se afsnit 2) og fremlagde yderligere oplysninger og argumenter vedrørende den tvivl, som Kommissionen havde givet udtryk for. Det Forenede Kongerige fremlagde videnskabelige og statistiske oplysninger om den aktuelle teknologi for genvinding af tryk- og skrivepapir.
(27)
Hvad angår de miljømæssige fordele mente Det Forenede Kongerige, at anvendelse af brugt tryk- og skrivepapir til fremstilling af nyt tryk- og skrivepapir er mere effektivt end at bruge det til silkepapir eller som brændsel ved energiproduktion. Den nuværende infrastruktur og anvendelse af brugt tryk- og skrivepapir er endvidere ikke tilstrækkelig til at absorbere de mængder brugt tryk- og skrivepapir, der produceres i øjeblikket. Det forventes, at dette problem bliver større i fremtiden, fordi forbruget af brugt tryk- og skrivepapir stiger og mængden af brugt tryk- og skrivepapir derfor også stiger. Det Forende Kongerige mener derfor, at man ved at skabe nye anvendelsesformål for brugt tryk- og skrivepapir vil mindske den mængde brugt tryk- og skrivepapir, som afleveres på deponeringspladser, eller som anvendes på en mindre effektiv måde, f.eks. som brændsel.
(28)
Ifølge Det Forenede Kongerige skyldes det fundamentale markedssvigt, at der ikke findes bæredygtige anvendelsesformål for det voksende overskud af brugt tryk- og skrivepapir, og det er hovedårsagen til, at man har foreslået den omhandlede ordning. Direkte støtte for at øge genvindingskapaciteten er derfor det bedste middel til at afhjælpe markedssvigt og opnå miljømæssige fordele.
6. VURDERING AF FORANSTALTNINGEN
6.1. Forekomst af støtte efter EF-traktatens artikel 87, stk. 1
(29)
I EF-traktatens artikel 87, stk. 1, hedder det: »Statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, er uforenelig med fællesmarkedet i det omfang, den påvirker samhandelen mellem medlemsstaterne«.
(30)
I det foreliggende tilfælde finansieres foranstaltningen af statsmidler som led i WRAP-programmet. Støtten ydes til individuelle støttemodtagere. Udvælgelsesproceduren sikrer muligvis, at tilskuddet begrænses til et minimum, men foranstaltningen har stadig karakter af støtte. Støtten fordrejer eller truer med at fordreje konkurrencen, da den kan dække en væsentlig del af investeringsomkostningerne, som giver modtageren mulighed for at fastsætte en lavere pris på det fremstillede tryk- og skrivepapir. Foranstaltningen påvirker markedet for nyt papir, men også markedet for papiraffald, som er en værdifuld råvare, der efterspørges af papirindustrien. Foranstaltningen vil formentlig påvirke samhandelen mellem medlemsstaterne, da der er handel med både papir og papiraffald på internationalt plan. En stor del af Det Forenede Kongeriges papirforbrug importeres hovedsagelig fra andre medlemsstater, og Det Forenede Kongerige er blandt de største eksportører af papiraffald (9).
(31)
Ordningen betragtes derfor som statsstøtte i henhold til EF-traktatens artikel 87, stk. 1.
(32)
Ved at anmelde ordningen til Kommissionen opfylder Det Forenede Kongerige sine forpligtelser ifølge EF-traktatens artikel 88, stk. 3.
6.2. Investeringsstøttens forenelighed med miljøbestemmelsernes krav om at øge genanvendelse af papir
(33)
Selv om støtten ydes med henblik på miljøbeskyttelse, falder den ikke ind under rammebestemmelserne på miljøområdet. Punkt 29 i miljøbestemmelserne gælder ikke støtte til investeringer i kapacitet til genvinding af papir, selv om genvindingen af tryk- og skrivepapir øges. Dette punkt vedrører støtte, som tilskynder støttemodtageren til at reducere sin egen forurening. Det gælder ikke støtte, der tilskynder støttemodtageren til at reducere forurening, der er forårsaget af andre virksomheders aktiviteter. Rammebestemmelserne på miljøområdet bygger på det generelle princip om, at »forureneren betaler«, og ved enhver fortolkning af rammebestemmelserne skal dette underliggende princip nøje overholdes. Denne fortolkning bekræftes i punkt 18(b) i rammebestemmelserne, hvori det hedder, at støtte »kan virke som incitament, så virksomhederne tilskyndes til at gå videre end de gældende standarder eller til at foretage yderligere investeringer for at gøre deres anlæg mindre forurenende«. Kommissionen har anvendt denne fortolkning i andre sager, der omhandlede investeringer med henblik på at øge kapaciteten til genvinding af papir.
(34)
Ordningen øger muligvis kapaciteten til at fremstille tryk- og skrivepapir, som resulterer i en stigning i de mængder affaldspapir, der kun til dels genanvendes. Under alle omstændigheder er det kun en del af det affaldspapir, der anvendes til fremstilling af tryk- og skrivepapir, der vil være papir, som er solgt af den enkelte støttemodtager. Kommissionen mener derfor, at øget papirgenvinding sandsynligvis ikke formindsker støttemodtagernes egen forurening. Det er mere sandsynligt, at miljøfordelene hidrører fra de indirekte virkninger på udbud og efterspørgsel efter affaldspapir, som påvirker alle brugere og leverandører af affaldspapir, ikke blot støttemodtageren.
(35)
En anden fortolkning af rammebestemmelserne vil kunne resultere i, at medlemsstaterne støtter store investeringer, med store intensiteter, i alle de sektorer, hvor affaldsprodukter kan anvendes som råvare, eller hvor en sådan anvendelse er normal praksis i den pågældende sektor. Ifølge en sådan fortolkning vil det i øvrigt være muligt at omgå reglerne ved at yde støtte, ikke til forurenerne, der ifølge fællesskabsretten ikke er forpligtet til at tage sig af andre virksomheders forurening, men til de virksomheder, der tager sig af forureningen.
(36)
Det er imidlertid muligt, at en del/dele af de udvalgte investeringsprojekter kan være berettigede til miljøstøtte af andre årsager, hvilket forklares nedenfor.
6.3. Investeringsstøttens forenelighed med kravet om øget genvinding af papir i henhold til rammebestemmelserne om statsstøtte med regionalt sigte og andre bestemmelser i traktaten
(37)
Det Forenede Kongerige har ikke fremlagt oplysninger, der gør det muligt at godkende ordningen efter rammebestemmelserne for regionalstøtte for 2007-2013 (10).
(38)
Ordningen er udelukkende anmeldt som miljøstøtte, selv om den suppleres med tillæg til virksomheder i støtteberettigede regioner ifølge rammebestemmelserne. Kommissionen tager derfor hensyn til disse regionale tillæg, men den kan ikke betragte ordningen som sådan som forenelig med rammebestemmelserne om statsstøtte med regionalt sigte. I relation til regionalstøtte vil der dog være mulighed for en anden vurdering, når Kommissionen skal bedømme de enkelte anmeldelser og modtager oplysninger om støttemodtagerne.
(39)
Kommissionen finder, at andre regler i artikel 87, stk. 3, litra c), og undtagelserne i artikel 87, stk. 2 og 3, ikke finder anvendelse i den foreliggende sag.
6.4. Støttens forenelighed med artikel 87, stk. 3, litra c)
(40)
Da rammebestemmelserne om miljøbeskyttelse ikke finder anvendelse, skal sagen vurderes direkte på grundlag af artikel 87, stk. 3, litra c). Kommissionen har allerede tidligere fulgt denne fremgangsmåde, bl.a. i to tilfælde med en genvindingsordning, der blev forvaltet af WRAP (11) og to andre tilfælde inden for papirindustrien (12).
(41)
I forbindelse med investeringsstøtte, hvor støttemodtagerne formindsker affaldsmængden hidrørende fra andre virksomheder (især affaldshåndtering og genvinding), har Kommissionen konsekvent anvendt følgende kriterier, der supplerer betingelserne for investeringsstøtte i rammebestemmelserne om miljøbeskyttelse:
a)
støtten fritager ikke indirekte forurenerne for en byrde, de skal bære ifølge fællesskabsretten, eller for en byrde, der skal betragtes som normale driftsomkostninger for forurenerne
b)
investeringen er mere vidtgående end den aktuelle teknologi, eller der benyttes traditionel teknologi på en innovativ måde
c)
de oparbejdede materialer ville ellers blive deponeret eller blive behandlet på en mindre miljøvenlig måde og
d)
investeringen øger ikke blot efterspørgslen efter genvindingsmaterialer uden at øge indsamlingen af disse materialer.
a) Investeringen fritager ikke indirekte forurenerne for en byrde ifølge fællesskabsretten
(42)
Selv om Rådets direktiv 1999/31/EF af 26. april 1999 om deponering af affald (13) fastsætter fællesskabsmål for genanvendelse af affaldspapir, er der ifølge fællesskabsretten ingen forpligtelse for papirfabrikker til at indsamle eller genindvinde det papir, de har solgt. Desuden indeholder fællesskabsretten ingen forpligtelse for kontorer og andre brugere af tryk- og skrivepapir til at sikre indsamling og genvinding af det papir, de bruger. Kommissionen mener derfor, at den foreslåede ordning ikke fritager støttemodtagerne eller leverandørerne af papiraffald for nogen byrde i fællesskabsretten.
b) Investeringen går ud over den aktuelle teknologi eller bruger traditionel teknologi på en innovativ måde
(43)
I Kommissionens seneste praksis fortolkes »den aktuelle teknologi« som en proces, hvor brug af et affaldsprodukt til fremstilling af et slutprodukt er økonomisk rentabel og normal praksis. Begrebet aktuel teknologi skal i givet fald fortolkes som det teknologiske niveau i Europa og i fællesmarkedet.
(44)
Anvendelse af papiraffald til fremstilling af papir er generelt en rentabel og voksende aktivitet (14). Kommissionen har i tidligere sager ment, at anvendelse af papiraffald i forbindelse med visse papirstyper ikke bør anses som en proces, der er mere vidtgående end den aktuelle teknologi i Fællesskabet (15).
(45)
Den ordning, der foreslås af Det Forenede Kongerige, er imidlertid begrænset til at øge kapaciteten til fremstilling af tryk- og skrivepapir på basis af brugt tryk- og skrivepapir. De statistikker, der kommenteres af Det Forenede Kongerige, viser, at genvindingsniveauet for brugt tryk- og skrivepapir i EU er usædvanligt lavt sammenlignet med de øvrige papirkvaliteter. Endnu mere vigtigt er det, at der er tekniske hindringer, der hæmmer fremstilling af tryk- og skrivepapir på basis af brugt tryk- og skrivepapir, især problemer med at afsværte nogle af de tryksværter, der benyttes ved trykning af tryk- og skrivepapir. Det Forenede Kongerige garanterer endvidere, at støtten ikke ydes til teknologi, der allerede er udviklet og i brug i dag, dvs. teknologi, der er rentabel og derfor normal praksis.
(46)
Kommissionen accepterer derfor, at de støtteberettigede investeringer i ovennævnte ordning til afsværtning af brugt tryk- og skrivepapir er mere vidtgående end det aktuelle teknologiske stade i Fællesskabet. Kommissionen skal imidlertid undersøge overholdelsen af dette krav nærmere, hvis Det Forenede Kongerige i overensstemmelse med sin forpligtelse i betragtning 17 ovenfor anmelder store individuelle tilskud under ordningen.
c) De behandlede materialer vil ellers blive deponeret eller blive behandlet på en mindre miljøvenlig måde og d) investeringen øger ikke blot efterspørgslen efter genvindingsmaterialer uden at øge indsamlingen af disse materialer
(47)
Da Det Forenede Kongerige stiller passende betingelser med hensyn til den minimumsandel af papiraffald, der ellers ikke vil blive indsamlet og ellers ville blive deponeret, har Kommissionen sikkerhed for, at ordningen resulterer i betydelige og reelle miljømæssige fordele. De sekundære virkninger af udviklingen af ny teknologi og øget efterspørgsel efter brugt tryk- og skrivepapir kan medføre, at de miljømæssige fordele bliver endnu større.
(48)
Under alle omstændigheder har støtten ikke alene indflydelse på, hvem der bruger papiret, men vil også effektivt øge indsamlingen af dette papir.
(49)
Betingelsen om, at mindst 50 % af råvaren skal hidrøre fra affald, der ikke tidligere er indsamlet til genvinding, er vigtig for at mindske en eventuel konkurrenceforvridning i forhold til konkurrenter, som også anvender brugt tryk- og skrivepapir, f.eks. producenter af silkepapir og sælgere af genbrugspapir.
(50)
I forbindelse med de enkeltsager, som Det Forenede Kongerige muligvis anmelder i medfør af forpligtelsen i betragtning 17, vil Kommissionen nærmere undersøge eventuelle konkurrenceforvridninger og miljømæssige fordele, for at vurdere hvilke mængder brugt tryk- og skrivepapir, der indsamles i kontorer og virksomheder, hvilke ekstra mængder, der indsamles på grund af ordningen og hvilke mængder, der indsamles hos SMV.
(51)
De anmeldte støtteintensiteter er i overensstemmelse med pkt. 34 og 35 i rammebestemmelserne om støtte til miljøbeskyttelse.
(52)
I tidligere sager vedrørende forøgelse af kapaciteten til genvinding af papir har Kommissionen trukket paralleller til rammebestemmelserne for miljøbeskyttelse (16). Punkt 37 i miljøbestemmelserne fastsætter, at de støtteberettigede omkostninger skal være nøje begrænset til de ekstra investeringsomkostninger, der er nødvendige for at opfylde miljømålene. Som beskrevet i betragtning 9-11 ovenfor har Det Forende Kongerige forpligtet sig til at overholde dette punkt. Kommissionen bemærker, at støtten kan vedrøre vidt forskellige situationer, f.eks. investeringer i ny papirproduktionskapacitet, uanset om der udskiftes anlæg eller ikke, investeringer i ombygning eller ændringer af eksisterende kapacitet til fremstilling af tryk- og skrivepapir, investeringer i nye behandlingsanlæg, investeringer i ombygning eller andre ændringer i eksisterende behandlingsanlæg, investeringer i nye afsværtningsanlæg, investeringer i ombygning eller ændringer af eksisterende afsværtningsanlæg, og andre investeringer. I den forbindelse har Det Forenede Kongerige forpligtet sig til, at man i alle tilfælde vil beregne de støtteberettigede omkostninger ved fra investeringsomkostningerne at fradrage omkostninger ved enhver passende referenceinvestering (17). Kommissionen er klar over, at det er teknisk kompliceret at identificere en passende referenceinvestering. Det Forenede Kongerige har imidlertid forpligtet sig til at tilsende Kommissionen en årlig rapport, der indeholder en beskrivelse, for hver enkelt støttemodtager, af det sammenligningsgrundlag, der anvendes hver gang. Kommissionen er af den opfattelse, at de støtteberettigede omkostninger ifølge de britiske forpligtelser er nøje begrænset til de ekstra investeringsomkostninger, der er nødvendige for at opfylde miljømålene, og at der i hvert enkelt tilfælde tages hensyn til en referenceinvestering med tilsvarende kapacitet, som ikke giver samme grad af miljøbeskyttelse. Det Forenede Kongerige har forpligtet sig til at overholde betingelserne i punkt 76 i rammebestemmelserne på miljøområdet, i henhold til hvilke enkeltforanstaltninger på over 25 mio. EUR samt støtte, der overstiger bruttosubventionsækvivalenten på 5 mio. EUR skal forhåndsanmeldes. Som følge af denne forpligtelse vil Kommissionen kunne kontrollere beregningen af de støtteberettigede omkostninger til individuelle projekter, der omfatter store pengebeløb.
7. KONKLUSION
(53)
Den anmeldte foranstaltning falder ind under definitionen på statsstøtte i artikel 87, stk. 1, og Det Forenede Kongerige har opfyldt sin forpligtelse til at anmelde støtten i medfør af traktatens artikel 88, stk. 3.
(54)
Den anmeldte støtte tager sigte på at mindske forureningen fra andre virksomheder, men fritager ikke indirekte disse forurenere for en byrde, der påhviler dem ifølge fællesskabsretten. Støtten omhandler investeringer, der er mere vidtgående end den aktuelle teknologi, og som forventes at medføre reelle miljøfordele, da den vedrører materialer, der enten ville være blevet deponeret eller blive behandlet på en mindre miljøvenlig måde. Støtten vil ikke blot øge efterspørgslen efter genvindingsmaterialer uden at øge indsamlingen af disse materialer.
(55)
De støtteberettigede omkostninger i ordningen beregnes i overensstemmelse med punkt 37 i rammebestemmelserne om støtte til miljøbeskyttelse.
(56)
I overensstemmelse med punkt 76 i ovennævnte bestemmelser anmelder Det Forenede Kongerige til Kommissionen enhver enkeltforanstaltning vedrørende investeringsstøtte efter ordningen, hvor de støtteberettigede omkostninger overstiger 25 mio. EUR, og hvor støtten overstiger en bruttosubventionsækvivalent på 5 mio. EUR.
(57)
Støtten anses derfor for at være forenelig med fællesmarkedet efter EF-traktatens artikel 87, stk. 3, litra c) -
VEDTAGET FØLGENDE BESLUTNING:
Artikel 1
Den anmeldte ordning om statsstøtte til WRAP-handlingsprogrammet, hvorfor Det Forenede Kongerige planlægger at gennemføre et udbud, med et budget på højst 20 mio. GBP (ca. 28,6 mio. EUR), der er gældende indtil den 31. marts 2011, er forenelig med EF-traktatens artikel 87, stk. 3, litra c).
Foranstaltningen godkendes derfor.
Artikel 2
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 28. november 2007.

Labels: 1
4
19
20
18